HU Az Európai Unió Hivatalos Lapja L 148/55

A nemzetközi közjog értelmében jogi hatállyal kizárólag az ENSZ-EGB eredeti szövegei rendelkeznek. Ennek az előírásnak a státusa és hatálybalépésének időpontja az ENSZ-EGB TRANS/WP.29/343 sz. státusdokumentumának legutóbbi változatában ellenőrizhető a következő weboldalon:

http://www.unece.org/trans/main/wp29/wp29wgs/wp29gen/wp29fdocstts.html

Az ENSZ Európai Gazdasági Bizottságának (ENSZ-EGB) 38. sz. előírása – Egységes rendelkezések gépjárművek és pótkocsik hátsó ködlámpáinak jóváhagyásáról

Tartalmaz minden olyan szöveget, amely az alábbi időpontig érvényes volt:

Az eredeti előírás 14. kiegészítése – hatálybalépés dátuma: 2008. október 15.

A 12. kiegészítés 1. helyesbítése – hatálybalépés dátuma: 2009. március 10.

TARTALOMJEGYZÉK

ELŐÍRÁS

0. Alkalmazási kör

1. Fogalommeghatározások

2. Jóváhagyási kérelem

3. Jelölések

4. Jóváhagyás

5. Általános követelmények

6. A kibocsátott fényerő

7. Mérési eljárás

8. Hőállósági vizsgálat

9. A kibocsátott fény színe

10. Gyártásmegfelelőség

11. Szankciók nem megfelelő gyártás esetén

12. A gyártás végleges leállítása

13. A jóváhagyási vizsgálatokért felelős műszaki szolgálatok és a szakhatóságok neve és címe

MELLÉKLETEK

1. melléklet — Értesítés gépjárműveken és pótkocsikon használt hátsó ködlámpák adott típusa jóváhagyásának megadásáról, kiterjesztéséről, elutasításáról,visszavonásáról vagy gyártásának végleges leállításáról, a 38. sz. előírás alapján

2. melléklet — A jóváhagyási jelek elrendezése

3. melléklet — Fénytani mérések

4. melléklet — A gyártásmegfelelőség ellenőrzésére szolgáló eljárásokra vonatkozó minimális követelmények

5. melléklet — Hatósági mintavételre vonatkozó minimális követelmények

0. ALKALMAZÁSI KÖR

Az előírás az L3, az L4, az L5, az L7, az M, az N, az O és a T kategóriájú járművek (1) hátsó ködlámpáira vonatkozik.

1. FOGALOMMEGHATÁROZÁSOK

Ezen előírás alkalmazásában:

1.1. „Hátsó ködlámpa”: olyan lámpa, amely – azáltal, hogy nagyobb fényerősségű vörös fényjelzést ad, mint a hátsó helyzetjelző (oldalsó) lámpák – arra szolgál, hogy a járművet hátulról jobban lássák.

1.2. A 48. sz. előírásban és annak a típusjóváhagyás alkalmazása idején hatályos módosításcsomagjaiban szereplő fogalommeghatározásokat ezen előírásra alkalmazni kell.

1.3. „Különböző típusú hátsó ködlámpák”: azok a ködlámpák, amelyek olyan lényeges tekintetben különböznek egymástól, mint: a) márkanév vagy védjegy; b) az optikai rendszer jellemzői (fényerősségi szintek, világítási szögek, az izzólámpa kategóriája, fényforrásmodul stb.); c) a fényerő-szabályozó, ha van. Az izzólámpa színének vagy bármelyik szűrő színének megváltoztatása nem jelent típusváltozást.

1.4. Az előírásban szereplő, az etalon izzólámpára, valamint a 37. sz. előírásra való hivatkozások a 37. sz. előírásra és az előírásnak a típus-jóváhagyási kérelem benyújtásának időpontjában hatályban lévő módosításcsomagjára vonatkoznak.

2. JÓVÁHAGYÁSI KÉRELEM

2.1. A jóváhagyási kérelmet a márkanév vagy védjegy tulajdonosának vagy megfelelően meghatalmazott képviselőjének kell benyújtania. A kérelemben meg kell adni, hogy a készülék állandó vagy szabályozható fényerősségű-e.

A kérelmező választása szerint azt is meg kell adni, ha a készülék – a jármű vonatkoztatási síkjához és a talajhoz viszonyítva – a vonatkoztatási tengely különböző dőlésszögeivel építhető be a járműbe, vagy ha elforgatható a vonatkoztatási tengelye körül; a beépítés ezen körülményeit fel kell tüntetni az értesítésben.

2.2. A hátsó ködlámpa minden típusához a kérelemmel együtt be kell nyújtani a következőket:

2.2.1. részletes rajzok (három példányban), amelyek alapján a hátsó ködlámpa típusát azonosítani lehet, és amelyek geometriailag mutatják azt a helyzetet, amelyben a hátsó ködlámpát a járműbe beépíthetik; továbbá a mérések alkalmával vonatkoztatási tengelyként használandó mérési tengelyt (vízszintes szög, H = 0°; függőleges szög, V = 0°), valamint a mérések alkalmával vonatkoztatási középpontként használandó pontot,

2.2.2. rövid műszaki leírás, amely a nem cserélhető fényforrással felszerelt lámpák kivételével ismerteti különösen a következőket: a) az izzólámpa előírt kategóriája, amelynek szerepelnie kell a 37. sz. előírásban és az előírásnak a típus-jóváhagyási kérelem benyújtásának időpontjában hatályban lévő módosításcsomagjában; és/vagy b) a fényforrásmodul egyedi azonosítókódja; c) az F2 kategóriájú hátsó ködlámpa esetében a fényerő-szabályozó tömör leírása;

2.2.3. két mintadarab; ha a hátsó ködlámpát csak a jármű egyik oldalára lehet felszerelni, a két benyújtott mintadarab azonos lehet, és elég, ha a járműnek vagy csak a jobb, vagy csak a bal oldalára szerelhető fel. Az F2 kategóriájú ködlámpa esetében a kérelem mellett a fényerő-szabályozót vagy egy hasonló funkciójú generátort is át kell adni vizsgálatra.

3. JELÖLÉSEK

A hátsó ködlámpa jóváhagyásra benyújtott típusának mintadarabjain:

3.1. fel kell tüntetni a kérelmező által használt márkanevet vagy védjegyet; ennek a jelölésnek jól olvashatónak és eltávolíthatatlannak kell lennie,

3.2. a nem cserélhető fényforrással felszerelt lámpáktól eltekintve egy jól olvasható és eltávolíthatatlan jelölést kell feltüntetni a következőkről: — az előírt izzólámpa-kategória vagy -kategóriák, és/vagy — a fényforrásmodul egyedi azonosítókódja;

3.3. elegendő helyet kell hagyni a lenti 4.3. szakaszban előírt jóváhagyási jel és a kiegészítő jelzések számára; az említett helyet a fenti 2.2.1. szakasz szerinti rajzokon fel kell tüntetni;

3.4. az elektronikus fényforrás-szabályozóval vagy fényerő-szabályozóval és/vagy nem cserélhető fényforrással és/vagy fényforrásmodullal felszerelt lámpák esetében fel kell tüntetni a névleges feszültséget vagy feszültségértékeket és a maximális névleges watt-teljesítményt;

3.5. fényforrásmodullal felszerelt lámpák esetében a fényforrásmodulon fel kell tüntetni a következőket: 3.5.1. a kérelmező által használt márkanév vagy védjegy; ennek a jelölésnek jól olvashatónak és eltávolíthatatlannak kell lennie, 3.5.2. a modul egyedi azonosítókódja, amelynek jól olvashatónak és eltávolíthatatlannak kell lennie. A modul egyedi azonosítókódjának a „MODUL” szót jelentő „MD” betűjelekkel kell kezdődnie, melyet a kör nélküli jóváhagyási jel követ a lenti 4.3.1.1. szakasz előírása szerint; több, nem azonos fényforrásmodul használata esetében pedig további jelölések vagy karakterek következnek; ezt az egyedi azonosítókódot fel kell tüntetni a fenti 2.2.1. szakaszban említett rajzokon. A jóváhagyási jelnek nem kell megegyeznie az azon a lámpán feltüntetett jellel, amelyben a modult használják, de mindkét jelnek ugyanattól a kérelmezőtől kell származnia; 3.5.3. a névleges feszültség vagy feszültségtartomány és a névleges teljesítményfelvétel megjelölése.

3.6. A lámpa részét képező, de nem a lámpatestbe épített elektronikus fényforrás-szabályozón vagy fényerő-szabályozón fel kell tüntetni a gyártó nevét és azonosító számát.

4. JÓVÁHAGYÁS

4.1. Ha egy hátsó ködlámpa valamely típusának két mintadarabja megfelel az előírás követelményeinek, a jóváhagyást meg kell adni.

4.2. Minden jóváhagyott típushoz jóváhagyási számot kell rendelni; ezt a számot ugyanaz a szerződő fél már nem rendelheti hozzá az ezen előírás hatálya alá tartozó más típusú hátsó ködlámpához. A jóváhagyási szám első két számjegyének a jóváhagyás időpontjában hatályos, az előírást módosító legutóbbi módosításcsomag számát kell jelölnie. A hátsó ködlámpa típusának jóváhagyásáról vagy a jóváhagyás elutasításáról az egyezményben részes és ezen előírást alkalmazó feleket az ezen előírás 1. mellékletének megfelelő nyomtatványon kell értesíteni, amelyhez egy, a jóváhagyást kérelmező által benyújtott, A4-es formátumot (210 × 297 mm) meg nem haladó, lehetőleg 1:1 méretarányú rajzot is mellékelni kell.

4.3. Minden olyan hátsó ködlámpán, amely megfelel az ezen előírás szerint jóváhagyott típusnak, a fenti 3.3. szakaszban megadott helyen – a fenti 3.1. és 3.2. szakaszban előírt jelölés és adatok mellett – a következőket is fel kell tüntetni:

4.3.1. nemzetközi jóváhagyási jel, amely a következőkből áll: 4.3.1.1. egy kör, benne az „E” betűjel és a jóváhagyó ország egyedi azonosító száma (2), 4.3.1.2. jóváhagyási szám,

4.3.2. kiegészítő „F” betűjel, amelyet állandó fényerősségű készülék esetében az „1”, szabályozható fényerősségű készülék esetében pedig a „2” szám követ,

4.3.3. a jóváhagyási szám első két számjegye, amelyek az előírást módosító legutóbbi módosításcsomag számát jelölik, és amelyeket a kiegészítő „F” betűjel szomszédságában lehet feltüntetni.

4.4. A 4.3.1. és 4.3.2. szakaszban említett jelnek, illetve betűjelnek eltávolíthatatlannak és jól olvashatónak kell lennie az után is, hogy a hátsó ködlámpát a járműbe beépítették.

4.5. Különálló lámpák

Azokat a különböző típusú lámpákat, amelyek több előírásnak megfelelnek, és ugyanazt az ugyanolyan vagy eltérő színű külső lencsét használják, elegendő egyetlen nemzetközi jóváhagyási jellel ellátni; ez a jel egy körből áll, benne az „E” betűjel és a jóváhagyó ország egyedi azonosító száma, a kört a jóváhagyási szám követi. A jóváhagyási jelet bárhol el lehet helyezni a lámpán, feltéve, hogy:

4.5.1. az a beépítés után jól látható.

4.5.2. A jóváhagyás megadásának alapjául szolgáló egyes előírások rendelkezéseinek megfelelő minden lámpa esetében fel kell tüntetni a lámpa azonosító jelölését, az előírás fontosabb műszaki változtatásait magában foglaló, a jóváhagyás kiadásának időpontjában hatályos legújabb módosítás számát és szükség esetén az előírt nyilat.

4.5.3. A jóváhagyási jel egyes részeinek mérete nem lehet kisebb, mint a jóváhagyás megadásának alapjául szolgáló előírás által a legkisebb egyedi jelre kötelezően előírt minimális méret.

4.5.4. A fő lámpatesten meg kell lennie a fenti 3.3. szakaszban leírt helynek, és fel kell rajta tüntetni a lámpa tényleges funkciójára vonatkozó jóváhagyási jegyet.

4.5.5. Az előírás 2. mellékletében található E. minta példa a fent említett kiegészítő jelekkel ellátott jóváhagyási jelre.

4.6. Ha két vagy több lámpa csoportosított, egyesített vagy összeépített lámpák ugyanazon egységéhez tartozik, a jóváhagyás csak akkor adható meg, ha minden egyes lámpa teljesíti ezen vagy egy másik előírás követelményeit. Az említett előírások egyikének sem megfelelő lámpák nem lehetnek ilyen jellegű csoportosított, egyesített vagy összeépített lámpák egységének részei.

4.6.1. Ha a csoportosított, egyesített vagy összeépített lámpák több előírás rendelkezéseinek felelnek meg, elég egyetlen nemzetközi jóváhagyási jelet feltüntetni, amely egy körből áll, benne az „E” betűjel és a jóváhagyó ország egyedi azonosító száma, a kört a jóváhagyási szám és szükség esetén az előírt nyíl követi. A jóváhagyási jelet bárhol el lehet helyezni a csoportosított, egyesített vagy összeépített lámpákon, feltéve, hogy: 4.6.1.1. az a lámpák beépítése után látható marad, 4.6.1.2. a csoportosított, egyesített vagy összeépített lámpák optikai alkatrészeit nem lehet anélkül eltávolítani, hogy ugyanakkor ne távolítanák el a jóváhagyási jelet is.

4.6.2. A jóváhagyás megadásának alapjául szolgáló egyes előírások rendelkezéseinek megfelelő minden lámpa esetében meg kell adni a lámpa azonosító jelölését, az előírás fontosabb műszaki változtatásait magában foglaló, a jóváhagyás kiadásának időpontjában hatályos legújabb módosítás számát, mégpedig a következő módon: 4.6.2.1. vagy a megfelelő fénykibocsátó felületen, 4.6.2.2. vagy úgy elrendezve, hogy a csoportosított, egyesített vagy összeépített lámpák mindegyik lámpáját egyértelműen azonosíthassák (lásd a három lehetséges példát a 2. mellékletben).

4.6.3. A jóváhagyási jel egyes részeinek mérete nem lehet kisebb, mint a jóváhagyás megadásának alapjául szolgáló előírás által a legkisebb egyedi jelre kötelezően előírt minimális méret.

4.6.4. Mindegyik jóváhagyott típushoz jóváhagyási számot kell rendelni. Ugyanaz a szerződő fél nem rendelheti ugyanazt a számot az előírás hatálya alá tartozó csoportosított, egyesített vagy összeépített lámpák másik típusához.

4.7. A 2. melléklet példákat mutat be a jóváhagyási jelek és a fentiekben említett összes kiegészítő jel elrendezésére egységlámpán (1. ábra), valamint csoportosított, egyesített és összeépített lámpákon (2. ábra).

5. ÁLTALÁNOS KÖVETELMÉNYEK

5.1. Mindegyik mintadarabnak meg kell felelnie az alábbi szakaszokban előírt követelményeknek.

5.2. A hátsó ködlámpákat úgy kell megtervezni és kivitelezni, hogy a szokásos használat mellett fellépő rezgések ellenére kielégítően lássák el feladatukat, és megőrizzék ezen előírás szerinti jellemzőiket.

5.3. Fényforrásmodulok esetében ellenőrizni kell a következőket:

5.3.1. A fényforrásmodult úgy kell kialakítani, hogy: a) minden fényforrásmodul csak a meghatározott és megfelelő helyzetben legyen beépíthető, és kizárólag szerszámmal lehessen eltávolítani; b) ha egynél több fényforrásmodult használnak a lámpatestben, akkor a különböző jellemzőkkel rendelkező fényforrásmodulok nem lehetnek felcserélhetők ugyanazon a lámpatesten belül.

5.3.2. A fényforrásmodulnak védettnek kell lennie illetéktelen beavatkozás ellen.

5.4. Ha az F2 kategóriába tartozó, az F vagy F1 kategória maximális értékénél nagyobb, szabályozható fényerőt kibocsátó hátsó ködlámpa fényerő-szabályozója meghibásodik, automatikusan teljesülniük kell az F vagy F1 kategóriájú, állandó fényerősségű készülékekre vonatkozó követelményeknek.

5.5. Cserélhető izzólámpa esetében:

5.5.1. a 37. sz. előírás alapján jóváhagyott izzólámpa bármely kategóriája használható, feltéve, hogy a 37. sz. előírás vagy az előírásnak a típus-jóváhagyási kérelem benyújtásának időpontjában hatályban lévő módosításcsomagja nem korlátozza ezek használatát,

5.5.2. a készüléket úgy kell kialakítani, hogy az izzólámpát kizárólag a megfelelő helyzetben lehessen rögzíteni,

5.5.3. az izzólámpa foglalatának meg kell felelnie az IEC 60061 sz. kiadványában megadott jellemzőknek. Olyan adatlapot kell használni a foglalthoz, amely a használt izzólámpa kategóriájára érvényes.

6. A KIBOCSÁTOTT FÉNYERŐ

6.1. A mintadarabok által kibocsátott fényerőnek legalább akkorának kell lennie, mint a lent megadott minimális értékek, de nem haladhatja meg a lent megadott maximális értékeket; mérni a vonatkoztatási tengelyhez viszonyítva a lent mutatott irányokban kell (a vonatkoztatási tengellyel bezárt szögben kifejezve).

6.2. A H és V tengely menti fényerősségnek a balra és jobbra 10–10°, valamint a felfelé és lefelé 5–5° tartományban legalább 150 cd-nak kell lennie.

6.3. A kibocsátott fényerő a egyik mérésirányban sem haladhatja meg a következő értékeket: az állandó fényerősségű eszközök (F vagy F1) esetében a 300 cd-t, a szabályozható fényerősségű eszközök (F2) esetében pedig a 840 cd-t.

6.4. Ha az egységlámpában több fényforrás van, a lámpának akkor is meg kell felelnie az előírt legkisebb fényerősségnek, ha a fényforrások valamelyike nem működik, továbbá az összes fényforrás együttes működtetése esetén sem haladhatja meg a legnagyobb megengedett fényerősséget.

6.5. A fényerő-szabályozó nem generálhat olyan jeleket, amelyek olyan fényerősséget hoznak létre, amely:

6.5.1. kívül esik a fenti 6.2. és 6.3. szakaszban megadott tartományokon, és

6.5.2. meghaladja a 6.3. szakaszban az F vagy F1 kategóriára meghatározott legnagyobb értéket: a) a nappali és éjszakai viszonyoktól függően működő rendszerek esetében: éjszakai viszonyok mellett; b) más rendszerek esetében: szokásos viszonyok mellett (3).

6.6. A látszólagos felület nem haladhatja meg a vonatkoztatási tengely irányában a 140 cm2-t.

6.7. A 3. melléklet részletesen ismerteti a kétség esetén használandó mérési módszer részleteit.

7. MÉRÉSI ELJÁRÁSOK

7.1. Valamennyi mérést, legyen fénytani vagy színtani mérésekről szó, a következők szerint kell végezni:

7.1.1. cserélhető fényforrással felszerelt lámpa esetében, amely nincs elektronikus fényforrás-szabályozóval vagy fényerő-szabályozóval felszerelve, a készülék tekintetében előírt kategóriába tartozó, színezett vagy nem színezett etalon izzólámpával, amelyet az izzólámpa adott kategóriájára előírt viszonyítási fényáram előállításához szükséges feszültséggel táplálnak meg,

7.1.2. nem cserélhető fényforrással felszerelt lámpa (izzólámpák és egyebek) esetében 6,75 V, 13,5 V, illetve 28,0 V feszültséggel,

7.1.3. a lámpa részét képező (4) elektronikus fényforrás-szabályozót vagy fényerő-szabályozót használó rendszer esetében a lámpa bemeneti sorkapcsait a gyártó által megadott feszültséggel, vagy ha a gyártó nem adott meg feszültséget, akkor 6,75 V, 13,5 V, illetve 28,0 V feszültséggel kell megtáplálni,

7.1.4. a lámpának nem részét képező elektronikus fényforrás-szabályozót vagy fényerő-szabályozót használó rendszer esetében a lámpa bemeneti sorkapcsait a gyártó által megadott feszültséggel kell megtáplálni.

7.2. A mérőlaboratóriumnak be kell kérnie a gyártótól a fényforrás és a kapcsolódó eszközök megtáplálásához szükséges fényforrás-szabályozót vagy fényerő-szabályozót.

7.3. A fényerősség változtatása céljából fényerő-szabályozóval működtetett, F2 kategóriájú hátsó ködlámpa esetében azonban a kérelmező leírása szerint kell elvégezni a fénytani méréseket.

7.4. A lámpa előírt tápfeszültségét meg kell adni az előírás 1. melléklete szerinti értesítésben.

7.5. Az egy percen, illetve 30 percen keresztüli működés után mért fényerősségnek valamennyi lámpa esetén, az izzólámpával felszerelt lámpák kivételével, az előírt legnagyobb és legkisebb érték közé kell esnie. Az egy percen keresztüli működés utáni fényerősség-eloszlást a 30 perces működés utáni fényerősség-eloszlásból lehet kiszámítani a HV pontban egy perc, illetve 30 perc működés után mért fényerősségek arányát felhasználva az egyes mérési pontokban.

7.6. A látszólagos felületnek a fényjelző készülék vonatkoztatási tengelyének irányába eső határait meg kell határozni.

8. HŐÁLLÓSÁGI VIZSGÁLAT

8.1. A lámpát, 20 perces bemelegítést követően, egy órán át folyamatosan működtetni kell. A környezeti hőmérsékletnek 23 ± 5 °C-nak kell lennie. A vizsgált lámpának az előírt kategóriájú lámpának kell lennie, és olyan feszültségű áramot kell kapnia, amely a megfelelő mérési feszültség mellett biztosítja a megadott átlagos teljesítményt.

8.2. Ha csak a legnagyobb teljesítmény van megadva, a mérést olyan szintre beállított feszültséggel kell elvégezni, hogy a megadott teljesítmény 90 százalékát érjék el. A fent említett, megadott átlagos vagy maximális teljesítményhez a 6, 12 vagy 24 V feszültségértékek közül minden esetben azt kell választani, amelynél a teljesítmény a legnagyobb.

8.3. A fényerősség változtatása céljából fényerő-szabályozóval működtetett fényforrások esetében a mérést a nagyobb fényerősség legalább 90 százalékának elérésekor adott körülmények mellett kell elvégezni.

8.4. Miután a lámpa lehűlt a környezeti hőmérsékletre, nem szabad semmilyen torzulásnak, deformációnak, repedésnek vagy színváltozásnak mutatkozni rajta.

9. A KIBOCSÁTOTT FÉNY SZÍNE

A fényerősség-eloszlási mérőrácsnak a 3. melléklet 3. szakaszában meghatározott területére eső fény színének, a fenti 7. szakasz alatt leírt feltételek mellett mérve, vörösnek kell lennie.

Ezen a területen kívül a szín éles változása nem megengedett.

Az F2 kategóriájú hátsó ködlámpák esetében ezek a követelmények a szabályozható fényerősség teljes tartományára vonatkoznak.

A nem cserélhető fényforrással felszerelt lámpák (izzólámpák és egyebek) esetében azonban a színtani jellemzőket a lámpában lévő fényforrásokkal kell ellenőrizni az előírás 7.1. szakaszának idevágó része szerint.

10. GYÁRTÁSMEGFELELŐSÉG

A gyártási eljárásoknak meg kell felelniük az egyezmény (E/ECE/324-E/ECE/TRANS/505/2. javított változat) 2. függelékében megállapított eljárásoknak, valamint a következő követelményeknek:

10.1. Az ezen előírás szerint jóváhagyott lámpákat úgy kell gyártani, hogy a fenti 6. és 9. szakaszban megállapított követelményeket teljesítve megfeleljenek a jóváhagyott típusnak.

10.2. Az ezen előírás 4. mellékletében a gyártásmegfelelőség ellenőrzésére szolgáló eljárásokkal kapcsolatban megállapított minimális követelményeket teljesíteni kell.

10.3. Az ezen előírás 5. mellékletében a hatósági mintavételezéssel kapcsolatban megállapított minimális követelményeket teljesíteni kell.

10.4. A típusjóváhagyást megadó hatóság bármikor ellenőrizheti az egyes gyártóüzemekben alkalmazott megfelelőség-ellenőrzési módszereket. Az ilyen ellenőrzésre általában kétévente kerül sor.

11. SZANKCIÓK NEM MEGFELELŐ GYÁRTÁS ESETÉN

11.1. A hátsó ködlámpa valamely típusára megadott jóváhagyás visszavonható, ha a fent előírt követelmények nem teljesülnek, vagy ha a 4.3.1. és 4.3.2. szakaszban említett jelet viselő hátsó ködlámpa nem felel meg a jóváhagyott típusnak.

11.2. Ha az egyezményben részes és ezen előírást alkalmazó valamely szerződő fél visszavon egy előzőleg általa megadott jóváhagyást, akkor erről az ezen előírás 1. mellékletének megfelelő nyomtatványon haladéktalanul értesíti az ezen előírást alkalmazó többi szerződő felet.

12. A GYÁRTÁS VÉGLEGES LEÁLLÍTÁSA

Ha a jóváhagyás jogosultja véglegesen leállítja az ezen előírás szerint jóváhagyott hátsó ködlámpa típusának gyártását, akkor erről értesítenie kell a jóváhagyást megadó hatóságot. A hatóság az értesítés kézhezvétele után az ezen előírás 1. mellékletének megfelelő nyomtatványon értesíti erről az egyezményben részes és ezen előírást alkalmazó feleket.

13. A JÓVÁHAGYÁSI VIZSGÁLATOKAT VÉGZŐ MŰSZAKI SZOLGÁLATOK ÉS A SZAKHATÓSÁGOK NEVE ÉS CÍME

Az egyezményben részes és ezen előírást alkalmazó szerződő felek megadják az Egyesült Nemzetek Szervezetének Titkársága számára a jóváhagyási vizsgálatot végző műszaki szolgálatok nevét és címét, valamint a jóváhagyásokat megadó, illetve a más országok által kiadott jóváhagyásokat, elutasításokat vagy visszavonásokat igazoló értesítéseket fogadó szakhatóságok nevét és címét.

(1) A Motoros járművekre vonatkozó egységesített állásfoglalás (R.E.3) (dokumentum: a legutóbb a 4. módosítással módosított TRANS/WP.29/78/1. javított változat/2. módosítás) 7. mellékletének meghatározása szerint.

(2) 1 – Németország, 2 – Franciaország, 3 – Olaszország, 4 – Hollandia, 5 – Svédország, 6 – Belgium, 7 – Magyarország, 8 – Cseh Köztársaság, 9 – Spanyolország, 10 – Szerbia, 11 – Egyesült Királyság, 12 – Ausztria, 13 – Luxemburg, 14 – Svájc, 15 (szabad), 16 – Norvégia, 17 – Finnország, 18 – Dánia, 19 – Románia, 20 – Lengyelország, 21 – Portugália, 22 – Orosz Föderáció, 23 – Görögország, 24 – Írország, 25 – Horvátország, 26 – Szlovénia, 27 – Szlovákia, 28 – Belarusz, 29 – Észtország, 30 (szabad), 31 – Bosznia és Hercegovina, 32 – Lettország, 33 (szabad), 34 – Bulgária, 35 (szabad), 36 – Litvánia, 37 – Törökország, 38 (szabad), 39 – Azerbajdzsán, 40 – Macedónia Volt Jugoszláv Köztársaság, 41 (szabad), 42 – Európai Közösség (a jóváhagyást a tagállamok adják meg saját EGB-típusjóváhagyási jelüket használva), 43 – Japán, 44 (szabad), 45 – Ausztrália, 46 – Ukrajna, 47 – Dél-Afrika, 48 – Új-Zéland, 49 – Ciprus, 50 – Málta, 51 – Koreai Köztársaság, 52 – Malajzia, 53 – Thaiföld, 54 és 55 (szabad) és 56 – Montenegró. A további számokat további országoknak jelölik ki, időrendi sorrendben, aszerint hogy a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló egyezményt mikor ratifikálják, vagy ahhoz mikor csatlakoznak; az így kijelölt számokat az Egyesült Nemzetek Főtitkára közli az egyezményben részes szerződő felekkel.

(3) Jó láthatóság (a Meteorológiai Világszervezetnek (WMO) a meteorológiai eszközök és megfigyelési módszerekkel kapcsolatban kiadott iránymutatása (Guide to Meteorological Instruments and Methods of Observation, 6. kiadás: ISBN: 92-63-16008-2, pp 1.9.1/1.9.11, Genf 1996) szerint meghatározott meteorológiai optikai távolság (MOR) legyen nagyobb, mint 2 000 m) és tiszta lencsék.

(4) Ezen előírás alkalmazásában a „lámpa részét képező” azt jelenti, hogy az eszköz vagy fizikailag részét képezi a lámpatestnek, vagy a lámpatesten kívül helyezkedik el ugyan (függetlenül attól, hogy elkülönül-e a lámpatesttől), de az eszközt a lámpa gyártója a lámparendszer részeként szállítja.

1. MELLÉKLET ÉRTESÍTÉS (Legnagyobb megengedett formátum: A4, azaz 210 × 297 mm)

2. MELLÉKLET A JÓVÁHAGYÁSI JELEK ELRENDEZÉSE 1. ábra (Egységlámpák jelölése) A. MINTA 2. ábra (Egyszerűsített jelölés csoportosított, egyesített és összeépített lámpákhoz) (A függőleges és vízszintes vonalak a fényjelző készülék sematikus ábrázolására szolgálnak, de nem részei a jóváhagyási jelnek.) B. MINTA C. MINTA D. MINTA Megjegyzés: A B., a C. és a D. minta az olyan világító készülék jóváhagyási jelének három lehetséges változata, ahol két vagy több lámpa csoportosított, egyesített vagy összeépített lámpák ugyanazon egységének részei. Ez a jóváhagyási jel azt jelzi, hogy a lámpát Hollandiában (E 4) hagyták jóvá a 3333 jóváhagyási számmal, és a következő részekből áll: Szabályozható fényerősségű hátsó irányjelző lámpa (2b. kategória), amelyet a 01. módosításcsomaggal módosított 6. sz. előírás szerint hagytak jóvá. Szabályozható fényerősségű, vörös fényű, hátsó (oldalsó) helyzetjelző lámpa (R2), amelyet a 02. módosításcsomaggal módosított 7. sz. előírás szerint hagytak jóvá. Szabályozható fényerősségű hátsó ködlámpa (F2), amelyet az eredeti 38. sz. előírás szerint hagytak jóvá. Tolatólámpa (AR), amelyet az eredeti 23. sz. előírás szerint hagytak jóvá. Szabályozható fényerősségű féklámpa (S2), amelyet a 02. módosításcsomaggal módosított 7. sz. előírás szerint hagytak jóvá. E. MINTA Különálló lámpák jelölése 3. ábra Fényforrásmodulok

3. MELLÉKLET FÉNYTANI MÉRÉSEK 1. Fénytani mérések végzésekor a szórt fényvisszaverődést megfelelő ernyőzéssel el kell kerülni. 2. Ha a mérési eredmények vitatottak, a következő követelményeknek megfelelő méréseket kell végezni: 2.1. a mérési távolságnak olyannak kell lennie, hogy a távolság négyzetével fordított arányosság érvényesüljön, 2.2. a mérőberendezésnek olyannak kell lennie, hogy a lámpa vonatkoztatási középpontjából a fényérzékelő látószöge 10′ és 1° között legyen, 2.3. egy adott mérési irányra a fényerősségre vonatkozó előírás teljesítettnek minősül, ha az előírt fényerősség a mérési irányhoz képest 1/4 fokon belül jelentkezik. 3. Ha a készüléket több különböző helyzetben vagy állíthatóan lehet a járműbe beépíteni, a fénytani méréseket el kell végezni mindegyik helyzetben, illetve állíthatóan beépített készülék esetében a szélső helyzetekben, a gyártó által megadott vonatkoztatási tengelyek szerint. 4. Ha szabad szemmel látható, hogy a fényerősség lokálisan jelentősen változik, akkor meg kell győződni arról, hogy a mért fényerősség a tengelyeken kívül a mérés szélső irányai által körbezárt rombuszon belül sehol sem kisebb 75 cd-nál (lásd az alábbi rajzot). 5. Fénytani mérések több fényforrással felszerelt lámpákon A fénytani jellemzőket a következőképpen kell ellenőrizni: 5.1. Nem cserélhető fényforrások (izzólámpák és egyebek) esetében: a lámpában levő fényforrással, ezen előírás 7.1. szakasza szerint. 5.2. Cserélhető izzólámpák esetében: 6,75, 13,5 vagy 28,0 V feszültségű izzólámpa esetében a fényerősség értékeit korrigálni kell. A korrekciós tényező a viszonyítási fényáram és az alkalmazott feszültségen (6,75 V, 13,5 V vagy 28,0 V) mért fényáram átlagának aránya. A használt izzólámpák tényleges fényárama legfeljebb ± 5 százalékkal térhet el az átlagtól. Másik lehetőségként etalon izzólámpa is használható: minden egyes helyzetben a viszonyítási fényárammal működtetve, és az egyes helyzetekben mért eredményeket összeadva.

4. MELLÉKLET A gyártásmegfelelőség ellenőrzésére szolgáló eljárásokra vonatkozó minimális követelmények 1. ÁLTALÁNOS MEGÁLLAPÍTÁSOK 1.1. A megfelelőségi követelmények akkor tekinthetők mechanikai és geometriai szempontból teljesítettnek, ha az eltérések nem haladják meg az előírás rendelkezései szerinti gyártástechnológiai szórás mértékét. 1.2. A sorozatgyártású lámpák megfelelősége a fénytani jellemzők szempontjából nem kétséges, ha véletlenszerűen kiválasztott lámpa fénytani jellemzőinek ezen előírás 7. szakasza szerinti mérésekor: 1.2.1. az előírásban előírt értékektől egyik mért érték sem tér el – kedvezőtlen irányban – több mint 20 %-kal. 1.2.2. Cserélhető fényforrással felszerelt lámpa esetében: ha a fent leírt mérés eredményei nem felelnek meg az előírt értékeknek, akkor a lámpa vizsgálatát meg kell ismételni, másik etalon izzólámpával. 1.3. A színkoordinátákra vonatkozó előírásoknak teljesülniük kell, ha az ezen előírás 7. szakaszában leírt feltételek mellett végzik a mérést. 2. A GYÁRTÓ ÁLTAL VÉGREHAJTANDÓ MEGFELELŐSÉG-ELLENŐRZÉSRE VONATKOZÓ MINIMÁLIS KÖVETELMÉNYEK A jóváhagyási jel jogosultjának megfelelő időközönként minden lámpatípusnál legalább az alábbi méréseket el kell végeznie. A méréseket az előírás rendelkezései szerint kell elvégezni. Ha a vett minták vizsgálata azt mutatja, hogy nem felelnek meg az adott típusnak, további mintákat kell venni és megvizsgálni. A gyártónak meg kell tennie a megfelelő intézkedéseket a gyártás megfelelőségének biztosítására. 2.1. A vizsgálatok jellege Az ebben az előírásban meghatározott megfelelőségi vizsgálatok a fény- és színtani jellemzők mérésére terjednek ki. 2.2. Vizsgálati módszerek 2.2.1. A vizsgálatokat általában az előírásban meghatározott módszerek szerint kell elvégezni. 2.2.2. A gyártó által végrehajtandó megfelelőségi vizsgálatok során más, azonos értékű módszerek is alkalmazhatók, ha a jóváhagyási vizsgálatokért felelős hatóság abba beleegyezett. Annak bizonyítása, hogy az alkalmazott módszerek egyenértékűek az előírásban meghatározott eljárásokkal, a gyártó felelőssége. 2.2.3. A 2.2.1. és a 2.2.2. szakasz alkalmazása érdekében rendszeresen kalibrálni kell a mérőberendezést, és a mért eredményeknek korrelálniuk kell az illetékes hatóság által végzett mérésekkel. 2.2.4. A referencia-módszereknek minden esetben meg kell felelniük az előírásban meghatározott módszereknek, különösen a hatósági ellenőrzések és mintavételek esetében. 2.3. A mintavétel jellege A lámpa mintáit véletlen módon kell kiválasztani egy homogén gyártási tételből. A homogén gyártási tétel ugyanolyan típusú lámpákból álló, a gyártó termelési módszere által meghatározott tételt jelent. A vizsgálatnak általában az egyes gyárak sorozatgyártására kell kiterjednie. Mindazonáltal a gyártók azonos típusra vonatkozó, különböző gyárakból származó eredményeket is összegyűjthetnek, feltéve, hogy a gyárak ugyanazt a minőségbiztosítási és -kezelési rendszert alkalmazzák. 2.4. Mért és rögzített fénytani jellemzők A mintaként szolgáló lámpán fénytani méréseket kell végezni a 3. mellékletben felsorolt legkisebb értékek és az előírt színkoordináták ellenőrzéséhez. 2.5. Elfogadhatósági feltételek A gyártó feladata, hogy a mérési eredmények statisztikai elemzését elvégezze, valamint az illetékes hatósággal egyetértésben elfogadhatósági feltételeket állapítson meg a termékeire az előírás 10.1. szakaszában meghatározott, a termékek megfelelőségének ellenőrzésére vonatkozó követelmények teljesítése érdekében. Az elfogadhatósági feltételeket úgy kell meghatározni, hogy 95 % megbízhatósági szint mellett legalább 0,95 legyen annak valószínűsége, hogy a termék megfelelőnek bizonyul az 5. mellékletben leírt szúrópróba (első mintavétel) során.